બીજું કે અમુક કાવ્યો અને લેખોમાં ભારત વિષે પણ લખ્યું જ છે. અહીં અમેરીકન લોકોમાં ભારત પ્રત્યેની કોઈ ખોટી માન્યતાનો મને ખ્યાલ આવે તો તે દૂર કરવા હું અચૂક પ્રયત્ન કરૂં. દૂર રહીને ઘણા પરદેશીઓ ભારત માટેની ભાવનાને કારણે પુષ્કળ દાનનો પ્રવાહ વહેવડાવે છે અને દેશસેવામાં એ રીતે પણ પોતાનો ફાળો જ આપે છે. કેટલાક કિસ્સામાં તો ત્યાં દેશમાં વસતા લોકો કરતા ય તેમનામાં દેશ પ્રત્યેની ભાવના વધુ જોવા મળે છે. આપણા દેશ માટેની આપણી ચાહના અન્ય દેશ માટેની ઉપેક્ષા કે તિરસ્કારનું કારણ ન બનવી જોઈએ એમ મારૂં માનવું છે. અને જો તેમ થાય તો આપણી ચાહનાની પ્રબળતામાં ખામી જ સમજવી એમ મારી જાતને કહેતી હોઉં છું. એક માટેનો પ્રેમ બીજા માટે નફરત જન્માવે તો તે પ્રેમમાં ઉણપ હોય છે એમ સમજું છું પણ મારો જરા ય દાવો નથી કે હું જે માનું છું અને સમજું છું તે જ બરાબર છે. મારી માન્યતા મારા અનુભવોને કારણે હોય તેમ અન્યની માન્યતાઓ એમના અનુભવોને કારણે હોય આથી બીજાને ખોટા માનવાનો મારો અધિકાર જ નથી એમ જાણી અન્યની માન્યતાઓનો સ્વીકાર કરવા પણ પ્રયત્નશીલ રહું છું. બીજાની માન્યતાનો સ્વીકાર કરવા માટે આપણી પોતાની માન્યતા બદલવી જરૂરી નથી એ પણ એટલું જ સાચું છે તેમ જ વિરોધી હોય તો પણ હિમંતથી પોતાની માન્યતાઓ રજુ કરનારા લોકો મને ગમે છે.